REGULAMENTUL (CE) NR. 1396/2007 AL COMISIEI
din 28 noiembrie 2007
de rectificare a Regulamentului (CE) nr. 1975/2006 privind normele de aplicare a Regulamentului (CE) nr. 1698/2005 al Consiliului în ceea ce privește punerea în aplicare a procedurilor de control și a ecocondiționalității în ceea ce privește măsurile de sprijin pentru dezvoltarea rurală
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1698/2005 al Consiliului din 20 septembrie 2005 privind sprijinul pentru dezvoltare rurală acordat din Fondul European Agricol pentru Dezvoltare Rurală (FEADR) (1), în special articolul 51 alineatul (4), articolul 74 alineatul (4) și articolul 91,
întrucât:
(1)
O eroare administrativă a survenit în momentul adoptării Regulamentului (CE) nr. 1975/2006 al Comisiei (2), în urma căreia procentul ajutorului care poate fi plătit după finalizarea controalelor administrative a fost stabilit la 70 % în loc de 75 %, cum era proiectat inițial.
(2)
Prin urmare, Regulamentul (CE) nr. 1975/2006 trebuie modificat în consecință.
(3)
Măsura prevăzută în prezentul regulament este conformă cu avizul Comitetului pentru dezvoltare rurală,
ADOPTĂ PREZENTUL REGULAMENT:
Articolul 1
La al doilea paragraf prima teză articolul 9 alineatul (1) din Regulamentul (CE) nr. 1975/2006, „70 %” se înlocuiește cu „75 %”.
Articolul 2
Prezentul regulament intră în vigoare la data publicării în Jurnalul Oficial al Uniunii Europene.
Se aplică sprijinului comunitar pentru perioada de programare care începe la 1 ianuarie 2007.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 28 noiembrie 2007.